**Дәріс №8**

**Қазақстандағы тіл философиясы және БАҚ стилі**

Қазақ тілі ежелгі мәдениеттің бүкіл байлығының сақтаушысы ғана емес, сонымен қатар қазіргі заманғы қазақстандық тілдік көп этностық ортаның ұйытқысы болып табылады.Тәуелсіздіктің алғашқы жылдарынан бастап елімізде бүкіл Қазақстан халқының мүдделерін ескеретін үйлесімді тіл саясаты жүргізілуде, ол елдің барлық этностарының тілдік құқықтарының сақталуын, қарым-қатынас, тәрбие, оқыту және шығармашылық тілін еркін таңдауды қамтамасыз етеді. 2013 жылғы 24 сәуірде Қазақстан халқы Ассамблеясының ХХ сессиясында сөйлеген сөзінде оның төрағасы, Қазақстан Президенті Н. Назарбаев: "Тәуелсіздік жылдарында Қазақстан тілдерінің, мәдениеттері мен дәстүрлерінің этникалық полифониясы сенімді дауысқа, өзіндік реңктер мен сұлулыққа ие болды. Қазақстанда тәуелсіздік жылдары бірде-бір этнос өз тілін жоғалтқан жоқ. Біз тіпті ең кішкентай этникалық топтардың - ассириялықтардың, рутулдардың, лактардың және басқалардың мәдениетін дамыту үшін барлық мүмкіндіктерді мұқият сақтаймыз және жасаймыз. Қазақ жері 100-ден астам этносты біріктірді. Әрине, осы этностық әралуандықтың біртұтас ұлтқа айналуы үшін жақсы іргетас қажет. Бүгінгі таңда қазақ тілі - мемлекет тілі ұлтты нығайтатын басты фактор болып табылады",- деген болатын.

Тілдік стратегияда Елбасы ұлттық құрылыс процесіндегі қазақ тілі мен мемлекет құраушы ұлттың рөліне қатысты ұрандар түрінде тұжырымдалған мынандай бірнеше идеологиялық концепцияларды ұсынды:"жауапты тіл саясаты қазақ ұлтының басты біріктіруші факторларының бірі"; " Тіл – халықтың топтастырушысы", "қазақ тілі – біздің рухани өзегіміз"; "қазақ халқы мен мемлекеттік тіл дамып келе жатқан қазақстандық азаматтық қауымдастықтың біріктіруші ұйытқысы ретінде әрекет етеді". Елімізде іс-құжаттарды қазақ тілін көшіру және мемлекеттік тілді меңгермеген ел азаматтарына оны оқып-үйренуге жәрдемдесудің тиімді тетігін әзірлеу, осы жұмысқа барлық мемлекеттік және қоғамдық институттарды тарту міндеттері қойылды. Қазақ тілі өмірдің барлық саласында кеңінен жұмыс істеп, іс жүзінде мемлекеттік тіл рөлін атқаратын болса, біз сонда ғана өз мемлекетімізді "Қазақ мемлекеті" деп атаймыз.

Қазақ тілі көптеген қысым мен теперішті бастан өткерді. Революцияға дейін патша империясында қазақтар саны бойынша Ресей империясы халықтарының арасында алтыншы орынды иеленді. Алғашқы кеңес энциклопедиясында: «Қазақтар - "КСРО-ның ең ірі түркітілдес ұлты", РСФСР Ұлттар істері жөніндегі халық комиссариатының 1920 жылы жасаған есептеулері бойынша 1916 жылы қазақтардың саны 5,2 млн.адамды құрады»-деп жазылған (РФ мемлекеттік мұрағаты. 1918 ж. Оп. 1. 440. Л. 7 об.). Бірақ, ресейлік тарихшы С.М.Исхакова ресми билік жергілікті түркі халқының санын азайтып көрсетуі де мүмкін деген күдігін айтады. 1926 жылы революция және азамат соғысы жылдарындағы шығындардан кейін қазақтар саны 6 млн. 200 мың адам болды. 1932-1933 жылдардағы күштеп ұжымдастыру мен ашаршылық салдарынан 2 млн. қазақ (этностың үштен бірі) қаза тапты, 1 млн. жуығы республикадан тыс жерлерге, Қытайға, Иранға және басқа елдерге қоныс аударды. Тың игерудің алғашқы жылдарында қазақтар саны республика халқының жалпы санынан 29%-ға дейін төмендеді. Осылайша қазақтар өздерінің тарихи отанында этникалық азшылыққа айналды. Мұндай жағдайда қазақ тілі өз позициясын барған сайын жоғалтып, оқуға міндетті емес болды.

Қазақстан - тіл саясаты проблемаларын өткір қақтығыстар мен тартыстарсыз шешкен аз елдердің бірі. Елімізде "Тіл туралы" заң, «Тіл саясатының тұжырымдамасы және тілдерді қолдану мен дамытудың 2011-2020 жылдарға арналған жаңа мемлекеттік бағдарламасы» іске асырылды. Мемлекеттік тілмен қатар мемлекеттік ұйымдарда, сондай-ақ жергілікті өзін-өзі басқару органдарында орыс тілі ресми түрде қолданылады.Ол барлық жерде оқытылады, мемлекеттік және мемлекеттік емес оқу орындарындағы міндетті пән болып табылады.

Мемлекеттік тілді білу және бірнеше тілді меңгеру ел азаматтарының жеке бәсекеге қабілеттілігінің факторына айналуда. Мемлекеттік деңгейде әрбір қазақстандық кем дегенде үш тілді: қазақ, орыс және ағылшын тілдерін білуі тиіс деген ұстаным орнығып үлгерді. Бұл адамның қоғамдық қатынастарда өзін-өзі жүзеге асыруына үлкен мүмкіндіктер ашады, оған көкжиегін едәуір кеңейтуге және өз еліне мүмкіндігінше пайдалы болуға көмектеседі. Егемендік және жаңа мемлекеттік тіл саясаты жағдайында Қазақстанда жаңа тілдік ахуалды қалыптастыруға қатысатын, өзге құндылықтарға бағдарланған жастар буыны өсті. Жаһандық этноәлеуметтік жағдайды сараласақ, қытай тілінен кейін сөйлеушілердің саны бойынша ағылшын тілі ең көп кездесетінін көрсетеді. Әлемнің 500 миллионға жуық тұрғыны оны ана тілі деп таниды, ал 1 миллиардтан астам адам оны екінші тіл - макро делдал ретінде пайдаланады.

ҚР Статистика агенттігінің деректеріне сүйенсек, 2020 жылғы жағдай бойынша Қазақстан халқының жалпы саны 18 миллионан астам адамды құрады. Қазақстанда 130-дан астам ұлттар мен ұлыстардың өкілдері тұрады. Олардың ішінде 7 этнос - қазақтар, орыстар, өзбектер, украиндар, ұйғырлар, татарлар мен немістер ең көп болып табылады, олардың үлесіне ел халқының 95,6% - ы тиесілі.

Елімізде ең соңғы жүргізілген жалпыұлттық санақ қорытындысы бойынша Қазақстан халқының 62 пайызы мемлекеттік тілді еркін меңгерген. Бұл ретте Қазақстан халқының 74%-ы мемлекеттік тілде ауызша сөйлеуді түсінеді; халықтың 84,8% -ы орыс тілін еркін біледі, 94,4% -ы орыс тілінде ауызша сөйлеуді түсінеді. Қазақстанда ел халқының 7,7%-ы ағылшын тілін еркін меңгерген, екі есе көп адам ағылшын тілінде ауызша сөйлеуді түсінеді.

Қазақтардың 98,4%-ы ауызша қазақ тілін түсінеді; 2,3%-ы еркін оқиды; 93,2%-ы еркін жазады және оқиды. Статагенттіктің түсіндірмелерінде еркін жаза білетін адам, әдетте, ауызша сөйлеуді еркін оқиды және түсінеді; ал еркін оқи алатын адам, әдетте, ауызша сөйлеуді де түсінеді. Алайда, бірқатар сарапшылар бұл сандарды алдамшы деп санайды. Белгілі қоғам қайраткері, профессор Амангелді Айталының айтуынша, бұл тұста этнопсихологиялық факторға мән беруіміз керек. Көп қазақтар өз тілін білмейтіндерін мойындағысы келмейді.

|  |
| --- |
| **Д8.** Қазақстан тіл философиясы және БАҚ стилі. |
| **ПС8.** Сайлаушылардың мінез-құлқына БАҚ-тың әсері. |